Vinnigste Gautengse spoedvraat ooit aangekeerArgieffoto (Foto: geralt, Pixabay) ŉ 37-jarige man, wat “die vinnigste man is wat nog ooit in Gauteng aangekeer is”, is Woensdag vrygelaat op borgtog. “Die man is Maandagaand omstreeks 21:30 op die R21 in Pretoria in hegtenis geneem nadat hy met sy wit Mercedes Benz glo teen 239 km/h gery het,” het Busaphi Nxumalo, woordvoerder van die Gautengse verkeerspolisie, aan Maroela Media gesê. Volgens Nxumalo is dit die persoon wat nog die vinnigste gery het wat hulle ooit aangekeer het. Die bestuurder het beweer hy het nie besef hy ry só vinnig nie, “omdat sy motor so vinnig kan ry”. “Hy is dadelik in hegtenis geneem en na Lyttelton-polisiestasie geneem waar hy formeel aangekla is van roekelose of nalatige bestuur,” het Nxumalo gesê. Hy het Woensdag in ŉ hof in Lyttelton verskyn en is vrygelaat op borgtog. Die saak is uitgestel tot laat in Januarie 2017.